अक्सर मुख्य धारा के टेलिविजन पर प्रसारित हिंदी और हिंदुस्तान से संबंधित कार्यक्रमों को टेप कर के स्कूलों में बच्चों और शिक्षकों को बहुसांस्कृतिक और बहुभाषीय ब्रिटेन से परिचित कराने के लिए दिखाया जाने लगा। ब्रिटिश टेलिविजन पर कई महत्वपूर्ण हिंदुस्तानी सीरियल और फ़िल्में समारोह की तरह अक्सर दिखाई जाती हैं। रामायण, महाभारत, टीपू सुल्तान, हमलोग जैसे नाटक और सीरियल्स मुख्यधारा के टेलीविजन पर दिखाए गए। इसी तरह मुख्य धारा के टेलिविजन पर हर तरह के सांस्कृतिक हलचल यानी बैसाखी, दिवाली, होली आदि त्योहारों के साथ हरे-रामा हरे-कृष्णा के अनुयाइयों की रथ यात्रा, रामलीला, रासलीला, गरबा के साथ भँगड़ा, सदाव्रत भोजन आदि भी कवर किए जाते हैं। आज हिंदी भाषा और संस्कृति से आकर्षित होकर कई बड़े-बड़े डिपार्टमेंटल स्टोरस, लाइब्रेरीज़, ऑफ़िसों, स्कूल, इंडिया फेस्टिवल आदि जैसे कार्यक्रम त्योहारों की तरह आयोजित करते हैं।